CELEX: 32018R0047
Language: el
Date: 2017-10-30 00:00:00
Title: Κατ' εξουσιοδότηση κανονισμός (ΕΕ) 2018/47 της Επιτροπής, της 30ής Οκτωβρίου 2017, για την έγκριση της χρήσης εναλλακτικής μορφής τράτας T90 στην αλιεία στη Βαλτική θάλασσα κατά παρέκκλιση από τον κανονισμό (ΕΚ) αριθ. 2187/2005 του Συμβουλίου

12.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 7/21
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/47 ΤΗΣ ΕΠΙΤΡΟΠΉΣ
   της 30ής Οκτωβρίου 2017
   για την έγκριση της χρήσης εναλλακτικής μορφής τράτας T90 στην αλιεία στη Βαλτική θάλασσα κατά παρέκκλιση από τον κανονισμό (ΕΚ) αριθ. 2187/2005 του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1139 του Ευρωπαϊκού Κοινοβουλίου και του Συμβουλίου, της 6ης Ιουλίου 2016, για τη θέσπιση πολυετούς σχεδίου για τα αποθέματα γάδου, ρέγγας και παπαλίνας της Βαλτικής θάλασσας και για τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση του κανονισμού (ΕΚ) αριθ. 2187/2005 του Συμβουλίου και για την κατάργηση του κανονισμού (ΕΚ) αριθ. 1098/2007 του Συμβουλίου (1), και ιδίως το άρθρο 8,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2) αποσκοπεί στην προοδευτική εξάλειψη των απορρίψεων σε όλους τους τύπους αλιείας της Ένωσης μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων. Τα μέτρα για τη σταδιακή εξάλειψη των απορρίψεων μπορούν να συμπεριληφθούν στα πολυετή σχέδια.
            
         
               (2)
            
            
               Ο κανονισμός (ΕΕ) 2016/1139 θεσπίζει πολυετές σχέδιο για τα αποθέματα γάδου, ρέγκας και παπαλίνας στη Βαλτική θάλασσα και για τις αλιευτικές δραστηριότητες εκμετάλλευσης των εν λόγω αποθεμάτων. Προβλέπει, μεταξύ άλλων, τεχνικά μέτρα που πρέπει να θεσπιστούν από την Επιτροπή ώστε να συμβάλουν στην επίτευξη των στόχων του ως άνω πολυετούς σχεδίου. Ειδικότερα, η Επιτροπή μπορεί να εκδώσει κατ' εξουσιοδότηση πράξεις σχετικά με τροποποιήσεις των αλιευτικών εργαλείων που προορίζονται για τη διασφάλιση ή τη βελτίωση της επιλεκτικότητας, τη μείωση των ανεπιθύμητων αλιευμάτων ή την ελαχιστοποίηση των αρνητικών επιπτώσεων στο οικοσύστημα.
            
         
               (3)
            
            
               Ο κανονισμός (ΕΚ) αριθ. 2187/2005 του Συμβουλίου (3) θεσπίζει τεχνικά μέτρα διατήρησης όσον αφορά την αλίευση και εκφόρτωση αλιευτικών πόρων στη Βαλτική θάλασσα. Ο εν λόγω κανονισμός καθορίζει τις κατηγορίες μεγέθους ματιών και άλλες προδιαγραφές, μεταξύ άλλων τα αλιευτικά εργαλεία που είναι αποδεκτά για κάθε είδος-στόχο στη Βαλτική θάλασσα.
            
         
               (4)
            
            
               Η Δανία, η Γερμανία, η Εσθονία, η Λετονία, η Λιθουανία, η Πολωνία, η Φινλανδία και η Σουηδία έχουν άμεσο συμφέρον διαχείρισης της αλιείας στη Βαλτική θάλασσα. Τα εν λόγω κράτη μέλη υπέβαλαν κοινή σύσταση (4) προς την Επιτροπή, κατόπιν διαβούλευσης με το Γνωμοδοτικό Συμβούλιο για τη Βαλτική Θάλασσα. Στη σύσταση αναφέρεται ότι ορισμένες τροποποιήσεις στις προδιαγραφές των χαρακτηριστικών του σάκου στις υφιστάμενες τράτες T90, όπως ορίζονται στον κανονισμό (ΕΚ) αριθ. 2187/2005, θα βελτιώσουν την επιλεκτικότητα και θα μειώσουν τις ποσότητες ανεπιθύμητων αλιευμάτων γάδου. Αυτό επιβεβαιώθηκε από την επιστημονική γνωμοδότηση της επιστημονικής, τεχνικής και οικονομικής επιτροπής αλιείας (ΕΤΟΕΑ).
            
         
               (5)
            
            
               Τα μέτρα που προτάθηκαν στην κοινή σύσταση σχετικά με τη χρήση εναλλακτικής μορφής τράτας T90 παράλληλα με τις τράτες T90, όπως ορίζονται στον κανονισμό (ΕΚ) αριθ. 2187/2005, συμβάλλουν στην επίτευξη των στόχων του πολυετούς σχεδίου που θεσπίστηκε με τον κανονισμό (ΕΕ) 2016/1139. Συνεπώς, τα μέτρα αυτά θα πρέπει να εγκριθούν σύμφωνα με το άρθρο 18 παράγραφος 3 του κανονισμού (ΕΕ) αριθ. 1380/2013,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός επιτρέπει για ορισμένους τύπους αλιείας της Βαλτικής θάλασσας τη χρήση τρατών T90 που πληρούν προδιαγραφές οι οποίες διαφέρουν από τις προδιαγραφές που προβλέπονται στον κανονισμό (ΕΚ) αριθ. 2187/2005.
   Άρθρο 2
   Πεδίο εφαρμογής
   Ο παρών κανονισμός εφαρμόζεται στα αλιευτικά σκάφη της Ένωσης που δραστηριοποιούνται στην αλιεία στη Βαλτική θάλασσα όπως προβλέπεται στο άρθρο 1 του κανονισμού (ΕΕ) 2016/1139.
   Άρθρο 3
   Ορισμοί
   Για τους σκοπούς του παρόντος κανονισμού ισχύουν οι ακόλουθοι ορισμοί:
   α)   «τράτες T90»: τράτες, δανέζικοι γρίποι και παρόμοια εργαλεία που διαθέτουν σάκο τράτας και τεμάχιο επιμήκυνσης από κανονικό ρομβοειδές δικτύωμα με κόμβους στραμμένο κατά 90° κατά τρόπον ώστε η κύρια φορά του νήματος του δικτυώματος να είναι παράλληλη προς την κατεύθυνση της ρυμούλκησης·
   β)   «ενδιαφερόμενα κράτη μέλη»: η Δανία, η Γερμανία, η Εσθονία, η Λετονία, η Λιθουανία, η Πολωνία, η Φινλανδία και η Σουηδία.
   Άρθρο 4
   Εναλλακτικές προδιαγραφές για τον σάκο τράτας T90
   1.   Κατά παρέκκλιση από το παράρτημα II του κανονισμού (ΕΚ) αριθ. 2187/2005, επιτρέπεται η χρήση τρατών T90 με σάκο που τηρεί τις παρακάτω προδιαγραφές:
   
               α)
            
            
               το μέγεθος ματιών του σάκου της τράτας είναι τουλάχιστον 115 mm, κατά παρέκκλιση από το παράρτημα II υποσημείωση 2 και από το προσάρτημα 2 στοιχείο β) του εν λόγω παραρτήματος·
            
         
               β)
            
            
               ο αριθμός ματιών σε οποιαδήποτε περιφέρεια του σάκου της τράτας sensu strictu και στο τεμάχιο επιμήκυνσης, εξαιρουμένων των ενώσεων και των νευρώσεων, δεν υπερβαίνει τα 80 μάτια γύρω από οποιαδήποτε περιφέρεια του σάκου, κατά παρέκκλιση από το προσάρτημα 2 στοιχείο ε) του εν λόγω παραρτήματος·
            
         
               γ)
            
            
               το μήκος του σάκου της τράτας είναι τουλάχιστον 9 m.
            
         2.   Ο σάκος πληροί όλες τις άλλες προδιαγραφές που ορίζονται στο προσάρτημα 2 του εν λόγω παραρτήματος.
   Άρθρο 5
   Καταγραφή αλιευμάτων
   Τα ενδιαφερόμενα κράτη μέλη εξασφαλίζουν ότι τα αλιεύματα που έχουν αλιευθεί με το αλιευτικό εργαλείο που περιγράφεται στο άρθρο 4 καταγράφονται χωριστά από αλιεύσεις που πραγματοποιούνται με τη χρήση άλλων αλιευτικών εργαλείων.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Οκτωβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 191 της 15.7.2016, σ. 1.
   
      (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
   
      (3)  Κανονισμός (ΕΚ) αριθ. 2187/2005 του Συμβουλίου, της 21ης Δεκεμβρίου 2005, για τη διατήρηση των αλιευτικών πόρων μέσω τεχνικών μέτρων στα ύδατα της Βαλτικής Θάλασσας, των Belts και του Sound, για την τροποποίηση του κανονισμού (ΕΚ) αριθ. 1434/98 και για την κατάργηση του κανονισμού (ΕΚ) αριθ. 88/98 (ΕΕ L 349 της 31.12.2005, σ. 1).
   
      (4)  Κοινή σύσταση της ομάδας υψηλού επιπέδου BALTFISH. Τεχνικά μέτρα για τις υποπεριοχές ICES 22-32 (Βαλτική θάλασσα) — εναλλακτική μορφή σάκου για τράτα T90.